આ અઠવાડિયા દરમિયાન એક તરફ રૂપિયાના ચલણનું સતત ધોવાણ અને બીજીબાજુ ક્રૂડતેલના વધતા ભાવના કારણે ચારે બાજુ ગભરાટ જોવા મળ્યો. સતત વેચવાલીએ શૅરબજાર ઉપરના મથાળેથી એક સરખું ત્રણ દિવસ મોટા પ્રમાણમાં ઘટી ગયું. વાતાવરણ તો જાણે એવું હતું કે સતત ઘટતો રૂપિયો વિદેશી ફંડને પોતાના પોર્ટફોલિયોનું વધુ ધોવાણ અટકાવવા વધારે ને વધારે માલ વેચવાની ફરજ પાડશે. આ સાથે આર.બી.આઇએ રૂપિયો ટકાવવા માટે પ્રયત્નમાંથી હાથ ખેંચી લીધો અને રૂપિયાને તેની પોતાની વાસ્તવિક સપાટી નક્કી કરવા છોડી દીધો. એટલું ઓછું હોય તેમ આંતરરાષ્ટ્રીય અગ્રણી રોકાણકાર માર્ક ફેબરે રૂપિયો ડૉલર સામે ઘટીને લગભગ 100 થઇ જશે તેવું કહેતા નાના મોટા રોકાણકારની તો રહી સહી હિંમત પણ તૂટી ગઈ. જોકે, શૅરબજારે ફરી એક વખત મોટા એનાલિસ્ટ્સને ખોટા સાબિત કર્યા, કારણ અઠવાડિયાના છેલ્લા બે દિવસમાં નીચા મથાળેથી મોટો ઉછાળો આપી બધા ખરાબ સમાચાર પચાવીને જાણે એવો સંદેશો આપ્યો કે તેને માર્ક ફેબરની આગાહીમાં વિશ્વાસ નથી.